新樂府 太行路	借夫婦以諷君臣之不終也
作者：白居易
朝代：唐

paragraphs: 太行之路能摧車，若比人心是坦途。
巫峽之水能覆舟，若比人心是安流。
人心好惡苦不常，好生毛羽惡生瘡。
與君結髮未五載，豈期牛女爲參商。
古稱色衰相棄背，當時美人猶怨悔。
何況如今鸞鏡中，妾顏未改君心改。
爲君熏衣裳，君聞蘭麝不馨香。
爲君盛容飾，君看金翠無顏色。
行路難，難重陳。
人生莫作婦人身，百年苦樂由他人。
行路難，難於山，險於水。
不獨人間夫與妻，近代君臣亦如此。
君不見左納言，右納史，朝承恩，暮賜死。
行路難，不在水，不在山，只在人情反覆間。